Netanyahu želi nastavak pregovora s Palestincima
Američki predsjednik Barack Obama i izraelski premijer Benjamin Netanyahu suglasili su se oko potrebe nastavka izraelsko-palestinskih m
Prije jučerašnjeg sastanka dvojice čelnika analitičari su spekulirali hoće li doći do javnog sukobljavanja predsjednika Obame i premijera Netanyahua oko različitih političkih prioriteta. Predsjednik Obama, naime, fokusiran je na nastavak mirovnih pregovora s Palestincima, a izraelski čelnik oko prijetnje iranskog nuklearnog programa. U obraćanju novinarima nakon dvosatnog sastanka obojica čelnika istaknuli su kako su oba navedena pitanja ključna za mir i sigurnost. Premijer Netanyahu je rekao da je spreman nastaviti pregovore s Palestincima. Izraelski premijer jasno je dao do znanja, međutim, da bilo kakav sporazum ovisi o palestinskom prihvaćanju izraelskog prava na postojanje kao židovske države i izraelskog prava na obranu. Netanyahu nije podržao palestinsku državnost kazavši samo da Izrael ne želi vladati Palestincima. Predsjednik Obama je izrazio očekivanje da će diplomatsko otvaranje prema Iranu biti pozitivno u smislu zaustavljanja iranskog nuklearnog programa. Kako je rekao, Sjednjene Države žele uključiti Iran u svjetsku zajednicu, ali je i dao jamstva Izraelu da neće biti spreman na razgovore zauvijek. Govoreći o blisko-istočnim mirovnim pregovorima predsjednik Obama je izjavio da je njegova vlada predana oživljavanju mirovnog procesa. Sljedećeg tjedna predsjednik Obama nastavit će raditi na blisko-istočnoj diplomaciji. U Bijeloj kući ugostit će egipatskog predsjednika Hosnija Mubaraka i palestinskog predsjednika Mahmouda Abbasa.